Gw mau tau Ngruwat Rambut Gèmbèl dari Pareden Diyeng. Jelasin dalam bahasa jawa

Ritual ruwat rambut gémbél punika awujud tradhisi ingkang taksih wonten ing kacamatan Kejajar, tebihipun 17 kilométer sisih lèr kitha Wonosobo. Wonten ing sakupenging tlatah punika kathah laré ingkang gadhah rambut gémbél. Miturut cariyos, rambut gémbél punika titipan saking Kyai Kolodété. Laré gémbél punika dipunanggep "balak" ingkang kedah dipunruwat, nganggé acara upacara tradhisi "Ruwatan". Upacara punika dipunadani manawi sampun wonten panyuwun saking laré marang tiyang sepuhipun.

Upacara tradhisi ruwatan rambut gembel dipunadani kanthi cara-cara ingkang mirunggan.Sadèrèngipun upacara dipunwiwiti dipunbetahaken persiapan-persiapan langkung rumiyin kados ta pepenginanipun laré ingkang badhé dipunruwat saha sesajen. Sesajen ingkang dipun-ginakaken kados ta tumpeng, ayam, toya ingkang dipuncampur kaliyan kembang setaman, beras, saha ali-ali.

Undha Usukipun Ruwatan Rambut Gèmbèl

Miturut legenda, ruwatan rambut gembel punika asalipun saking cariyos Kyai Kolodete, miturut kapitadosan para warga Wonosobo, Kyai Kolodete punika ingkang ngadegaken Kabupatèn Wonosobo, malah Kyai Kolodete punika dipunpitados panguwaos utawi merkayangan. wonten ing Gunung Kendhil punika dipunpitados minangka pekaringanipun Kyai Kolodete kaliyan Garwanipun. Pekaringan punika saking tembung "karing" utawi papan kanggé nggaringaken. Hawa asrep wonten ing Dieng punika, dadosaken pakulinan para warga kanggé karing, samanten ugi Kyai Kolodete punika ugi karing ngantos rambut punika dados gimbal malah ngantos moksa. versi sanès nyariosaken bilih Kyai Kolodete utawi Tumenggung Kolodete punika pimpinan utawi tiyang ingkang gadhah prabawa wonten ing kawedanan Kertek saha kiwa tengenipun. Panjenenganipun inggih punika kyai ingkang gadhah rambut gembel utawi gimbal, jabat dados kebayan wonten ing dhusun Tegalsari, Kertek, Wonosobo. Kyai Kolodete punika putra saking Kyai Badar ingkang gesang wonten ing Tegalsari.

Kados déné pangajab saking warga sanès, Kyai Kolodete ugi gadhah maksud dadosaken Dhusun saha warganipun maju lan sejahtera. panjenenganipun dipunajeni dhateng para warga awit wibawa saha wicaksana anggènipun tumindak. wonten ing salah satunggaling dinten, Kyai Kolodete nyalon dados lurah dhateng Mataram. Nanging boten dipunijabahi tanpa nalar. Prastawa punika dadosaken para warga kuciwa, samanten ugi Kyai Kolodete, lajeng Kyai Kolodete badhé mingkur saking ramenipun kawontenan. sadèrèngipun tapa, Kyai Kolodete punika atur pangandikan, pangandikan punika makaten:

"Mung semene waé anggonku nyuwita pamaréntah aku arep menyang Dieng"

Lajeng panjenenganipun nyuwun dhateng dewata, bilih supados ingkang dados pangajab punika kelakon, inggih punika damel seneng saha damel mulya para warga. Tandha tresna Kyai Kolodete dhateng para warga kedahipun dewata sarujuk, minangka dados tandha tersna inggih punika supados keturunanipun kados Kyai Kolodete inggih punika rikmanipun gembel. ingkang dados pangajabipun Kyai Kolodete punika dados kasunyatan. para warga lajeng nyebat para bocah ingkang gembel punika bocah bajang utawi bocah gembel saha dipunpitados keturunanipun Kyai Kolodete ingkang wekdal tertamtu kedah dipunruwat.

Nyadran Suran Masarakat Désa Pagerejo lan Masarakat Dusun Gianti

Ritual punika dipunwontenaken kanggé méngeti dinten dadosipun désa Pagareja kacamatan Sélomerto lan dhusun giyanti ingkang limrahipun dibacutaken kaliyan Merdi Dusun sarta upacara Ténongan lajeng dibacutaken pagelaran kagunan tradhisional sewengi muput.